Sangria

Sangria  (hispaania keeles Sangría) on veinist valmistatud jook, mida on aromatiseeritud tsitrusviljade looduslike ekstraktide või essentsidega. See võib olla gaseeritud, võib sisaldada tsitrusviljade mahla ja olla magustatud või maitsestatud vürtsidega. 

Sangriat tarbitakse tavaliselt jahutatult. Lisaks veinile võib see sisaldada ka muid alkohoolseid jooke (nt brändi, vermut). Sangria alkoholisisaldus on 4,5–12 mahuprotsenti.

Ajalugu 
Sangria koduks peetakse Hispaaniat ja Portugali. Euroopa Parlamendi ja Nõukogu määruse kohaselt võib ainult nendes riikides toodetud jooki müüa Sangria nime all. 

Termin "sangria" võeti kasutusele juba 18. sajandil. Mõne arvamuse kohaselt pärineb sõna sanskriti keelest, milles sakkari tähendab magustatud veini. Levinum on seisukoht, et nimetus tuleneb sõnast sangre, mis on hispaania keeles veri ja seostub sangria punase värvusega.

Sangria päritolu on raske kindlaks määrata. Arvatakse, et sangria ajalugu algas 2000 aastat tagasi, kui roomlased rändasid Pürenee poolsaarele ja rajasid sinna viinamarjaistandused. Kuna vesi oli tol ajal sageli joogikõlbmatu, siis oli tavaline selle segamine alkoholiga, et hävitada vees olevad bakterid. Varsti hakati veini maitse varjamiseks lisama joogile erinevaid ürte ja vürtse. 

Levinud on ka teooria, et sangria pärineb Kariibi mere saartelt ajast, mil Hispaania ja tema Lõuna-Ameerika kolooniate vahel toimus tihe kaubavahetus. Hispaania eksportis veine ja importis Lõuna-Ameerikast eksootilisi puuvilju.  Alguses vaatasid hispaania meremehed sealseid elanikke võõristusega, kui need segasid puuviljamahla veiniga, kuid lõpuks levis see komme ka Hispaaniasse ja Portugali.

Põhja-Ameerikasse jõudis sangria 1964. aastal, kui jooki pakuti New Yorgi maailmanäitusel (World's Fair) Hispaania paviljoni külastajatele. Pärast seda sai jook Hispaania sümboliks ja muutus populaarseks kogu Põhja-Ameerika mandril.

Tänapäev 
Sangriat võib teisisõnu nimetada ka veini punšiks. Tänapäeval on see populaarne nii Hispaanias, Portugalis kui ka teistes riikides. Eriti armastavad seda jooki Hispaaniat ja Portugali külastavad turistid, kellele sageli pakutakse Sangria sildi all hoopis odavamat jooki – punast veini Tinto de Verano, millele on lisatud jääd ja apelsiniviile. 

Sangria valmistamiseks ei ole ühte kindlat retsepti. Igal restoranil on oma sangria retsept – tavaliselt segu punasest veinist, brändist ja värsketest puuviljadest, mida serveeritakse jääga. Sangriat võib igaüks valmistada lõpututes versioonides oma lemmikveinist ja -puuviljadest. 

Kõige autentsemaks loetakse punasest veinist valmistatud sangriat, kuid leidub ka retsepte, milles kasutatakse valget veini, cavat või siidrit. Valgest veinist valmistatud jooki nimetatakse clareaks.

Lõuna-Hispaanias nimetatakse Sangriat sageli zurraks. See sangria versioon on loodud virsiku või nektariiniga. Zurra on sangria, millele on lisatud brändit või veinipiiritust ja selle alkoholisisaldus on 9–14 mahuprotsenti.

Sarnane populaarne jook Lõuna-Ameerikas on tuntud clericó nime all.

Kaubamärgi õiguskaitse 
Euroopa Parlamendi ja Nõukogu 26. veebruari 2014. aasta määruse (EL) nr 251/2014 kohaselt on Sangria kaubamärgi kasutamine geograafilise tähise reeglite järgi piiratud.

Määruse kohaselt on:

Sangría/Sangria

Aromatiseeritud veinijook,

— mis on valmistatud veinist;

— mida on aromatiseeritud tsitrusviljade looduslike ekstraktide või essentsidega, mis võib, kuid ei pruugi sisaldada nende puuviljade mahla;

— millesse võib olla lisatud vürtse;

— mis võib olla gaseeritud;

— millele ei ole lisatud värvainet;

— mille tegelik alkoholisisaldus mahuprotsentides on vähemalt 4,5 mahuprotsenti, kuid alla 12 mahuprotsendi, ning

— mis võib sisaldada tsitrusviljade viljaliha- või kooretükke ja mille värv peab tulenema eranditult üksnes kasutatud toorainest.

Müüginimetusena võib märget Sangría või Sangria kasutada ainult siis, kui toode on valmistatud Hispaanias või Portugalis. Kui jook on valmistatud teistes liikmesriikides, võib märget Sangría või Sangria kasutada ainult müüginimetuse „aromatiseeritud veinijook” lisandina, tingimusel et järgneb sõna „valmistatud …”, millele järgneb tootjaliikmesriigi või konkreetse piirkonna nimi.

Clarea

Aromatiseeritud veinijook, mis on valmistatud valgest veinist samade tingimuste kohaselt kui Sangría/Sangria.

Zurra

Aromatiseeritud veinijook, mille valmistamiseks lisatakse Sangríale/Sangriale ja Clareale  brändit või veinipiiritust ja millele võib lisada puuviljatükke. Tegelik alkoholisisaldus mahuprotsentides on vähemalt 9 mahuprotsenti, aga alla 14 mahuprotsendi.

Viited

Välislingid 
 "SANGRIA RECIPE easy authentic red sangria" Downshiftology, Youtube video

Alkohoolsed joogid
Vein
Kokteilid